Nous Vauchiers de Commerci, sires de Chestelvilain, et je Merguerite, sa fame, faisons savoir à touz... que toutes les choses que acheté avions de Estevenin Ferroulle, fil çay en arriers mons. Hombert Ferroul, et de Marguerite, sa fame, ou vaul de Meges, non mie contrain, pour noz propres besoignes despagier, avons vendu et quité permanablement à la noble dame Lore, contesse de Burgoigne et dame de Salins, nostre dame, pour cenz et dix livres d’estevenans, bons et loiaux, que eu et receu avons de li en bons deniers nombré, tornez en nostre profit et don nous nous tenons pour bien paié, c’est à savoir: en Doys, Vuienet et ses freres, et Poncet, lour frere, et lour mès; à Ungliers, les enfanz Richart, çay en arriers dit Rosiot, et Jehannet, nevour audit Richart, et lour mès; es Savillex, Loys, Martin, sun uncle, Jaquet et Perreal et lour mès, liquex doivent pour lour mès un giste à seignour chescun an; à Loncochon, Perron Baraiz, Estevenun Brannebois, Estevenon Chalemont, Estevenin, fil Vuillaume, Estevenet, fiz Mergueier, et Emagier et lour mès; à Viler-Le-Bois, un mès que l’on appelle le mès es Conniz, et quanque de raison poiens et deviens avoir esdiz homes et en lour mès; abrenunçant... En tesmoignaige de ceste chose, nous, lidiz Vachiers, avons mis nostre seel pendant en cex presentes lettres. Et je, ladicte Merguerite, sa fame, pour ce que seal n’avoie, ay prié l’abbé de Balerne que son seal meist pour moy en ces lettres... Ce fut fait le mardi après la feste saint Mathie l’apostre, l’an de l’incarnation Nostre Signour qui corroit par mil et CC sexante et siex.